**Akadémia k Panne Márii Zázračnej medaily**

***Hudba***

V kaplnke na ulici du Bac v Paríži prišla Panna Mária v roku 1830 osobitne zjaviť svoju identitu cez malý predmet – svoju medailu určenú pre všetkých ľudí bez rozdielu. Zverila ju sestre Kataríne Labouré (laburé), dcére kresťanskej lásky sv. Vincenta de Paul. Medaila, tento malý kúsok kovu, nie je ani talizman, ani amulet s magickou mocou...

Pripomína nám, ako veľmi nás Panna Mária miluje. Pomáha nám, aby sme si túto lásku uchovali živú v našom srdci a mali ju na pamäti, pretože pamäť je krátka a vôľa zlyháva! Medaila nám pripomína dar viery, ktorú sme prijali, podnecuje nás, aby sme prejavili vďačnosť správaním hodným dieťaťa Panny Márie.

***Hudba***

Zázračná medaila má 4 špecifiká. Bola akoby „tvorená“ samotnou Pannou Máriou! Ukázala sa v oválnom tvare, okolo nej bol vytvorený nápis, ktorý sa mal vyryť na medailu. Jej podobizeň mala byť na jednej strane medaily a na zadnej strane mali byť symbolické motívy. Týmto nám Panna Mária dala obsah medaily: **výslovné posolstvo,** ale i skryté, jej vlastnú identitu, a to **Nepoškvrnené počatie**, jej spoluprácu na diele spásy jej Božského Syna a jej univerzálne materstvo. Od r. 1830 vystupuje do neba státisíce krát opakovaný povzdych Bez hriechu počatá Panna Mária, oroduj za nás, ktorí sa k Tebe utiekame – ktorý si želala Panna Mária.

**Panna Mária nám dala tiež návod, ako nosiť Zázračnú medailu:** „Tí, ktorí ju budú nosiť s dôverou,“ tu nachádzame akoby ozvenu Ježišových slov žene uzdravenej po dotknutí sa jeho plášťa: „Choď, tvoja viera ťa zachránila!“.

1 mních z kláštora v Latrune vyrozprával svedectvo, ktoré počul z úst kňaza Jozefa, vtedajšieho farára v Anjare , meste na severe Jordánska:

Mladý mohamedán, Nasser, parašutista jordánskej armády v Ammane (hlavné mesto Jordánska), počas jedného zoskoku padákom, padol tak nešťastne, že sa mu pritom posunuli stavce na chrbtici a zostal nehybný. Nebolo možné ho uzdraviť. Bol zasnúbený s mladou mohamedánkou, ktorá bola žiačkou v škole sestier Ružencovej Panny Márie. Snúbenci boli veľmi smutní. Nassera odviezli liečiť sa do Londýna, kde však, nanešťastie, po vpichu jednou injekciou zostal natrvalo ochrnutý. Vrátil sa do vojenskej nemocnice v Ammane. Rodičia snúbenice pomýšľali na zrušenie zásnub a aj Nasser bol toho názoru.

Jedna priateľka snúbenice, sestra L. (z vyššie spomínanej kongregácie) však pri svojej návšteve bola vedená Duchom Svätým a dala Nasserovi Zázračnú medailu. On ju pobozkal a dal na seba. Sestra L. mu povedala: „Čo nemôžu urobiť lekári, urobí Boh a uzdraví ťa.“

V tú noc Nasser počul v sebe hlas: „Nasser, si uzdravený, vstaň!“ On odpovedal: „Nemožné, som natrvalo ochrnutý.“ Druhýkrát počul hlas: „Nasser, vstaň, si uzdravený!“ Odpovedal rovnako.

Tretíkrát mu hlas povedal: „Som Ježišova Matka, v jeho mene ťa uzdravujem, vstaň!“ A zároveň pocítil dve pevné ruky, ktoré ho postavili na nohy. Bol uzdravený. Od radosti, že je uzdravený, tak jasal, že prebudil celú nemocnicu. Lekári a zdravotné sestry neverili vlastným očiam...

**Panna Mária na Zázračnej medaile nám označuje cieľ:** **prijať veľké milosti**. Pripomína nám Božie milosrdenstvo a prvenstvo duchovného života. Nepoškvrnená pripisuje svojej medaile ***osobitný účinok***.

***Hudba***

Sestra Katarína prosila otca Aladela, direktora dcér kresťanskej lásky, aby sa dala raziť medaila. Nedostala odpoveď. Po semináre (noviciáte) odišla sestra Katarína slúžiť do chudobnej parížskej štvrte. Keďže vnútorný hlas v nej nalieha, Katarína sa jedného dňa osmelila a povedala: „Svätá Panna je nespokojná, pretože ju nepočúvate,“ povedala otcovi Aladelovi. Spolu s predstaveným Misijnej spoločnosti išiel k parížskemu arcibiskupovi. Zažil veľké prekvapenie! Parížskeho arcibiskupa Msgr. De Quélena (d´keléna) zaujalo zjavenie Panny Márie bez hriechu počatej. „Vyžarovanie Slnka spravodlivosti – Krista – aké je to krásne vysvetlenie tohto tajomstva!“ Povedal: „Proti razeniu medaily nemám námietky!“ Na nej nič neodporuje ani viere, ani zbožnosti. Naopak, môže zveľadiť Božiu slávu.“

Vo februári 1832 vypukla v Paríži epidémia cholery, pri ktorej zomrelo viac ako 20 000 ľudí. V júni dcéry kresťanskej lásky začali rozdávať prvé medaily, ktoré zhotovil zlatník Vachette (vašet). Hneď sa začali diať uzdravenia, obrátenia a ľudia cítili zvláštnu ochranu. To Parížania nazvali túto medailu Nepoškvrnenej zázračná medaila.

Otec Aladel dal klenotníkovi Vachette (vašet) objednávku na zhotovenie 1.500 medailí. V druhej polovici júla sa však cholera začala šíriť znova. Panika sa zdvojnásobila. Katarína dostala medailu začiatkom júla. Zahľadela sa na ňu a povedala: „Teraz ju treba rozširovať,“. Bola šťastná, že sa splnila žiadosť Panny Márie. Bola si istá, že ostatné urobí Pán Boh. V čase jej smrti, v posledný deň decembra 1876, rozdali viac ako miliardu medailí.

***Hudba***

Medzi tými, ktorí ako prví zakúsili účinky viery prostredníctvom medaily darovanej Pannou Máriou, bol parížsky arcibiskup Mons. de Quélen, ktorý okúsil neočakávané uzdravenia.

Pápež Gregor XVI. mal zavesenú medailu na peľasti svojej postele.

V r. 1833 kňaz lazarista Perboyre (čítaj perbuár) opísal zázračné uzdravenie spolubrata pripisované medaile. Keď došiel do Číny, veľmi rozširoval medaily a vo svojich listoch opisoval veľa zázrakov.

Frederik Ozanam nosil medailu, keď zakladal v Paríži Konferencie sv. Vincenta de Paul (teraz sa volajú Spolok sv. Vincenta).

Najzanietenejším bol asi arský farár. V r. 1834 si zadovážil sochu Panny Márie Zázračnej medaily a umiestnil ju na svätostánok, na dvierkach ktorých bola znázornená druhá strana medaily. 1. mája 1836 zasvätil svoju farnosť Bez hriechu počatej Panne Márii. Stal sa horlivým apoštolom medaily, rozdával ju spolu so stovkami obrázkov, na ktorých vlastnoručne zaznačil dátum a mená tých, ktorí sa zasvätili Nepoškvrnenej.

V r. 1845 anglikánsky pastor John Newman, ktorý nosil medailu od 22. augusta, sa obrátil 9. októbra. Stal sa kňazom a neskôr kardinálom.

***Hudba***

K apoštolom Zázračnej medaily patrí sv. Bernadeta, ktorá nosila medailu ešte pred zjaveniami Panny Márie v Lurdoch. Keď počula sestra Katarína hovoriť o týchto zjaveniach, povedala: „To je tá istá“ (t. j. Panna Mária). Aj sv. Terézia od Dieťaťa Ježiša nosila na Karmeli Zázračnú medailu.

Vďaka otcovi Maximiliánovi Kolbemu sa rozširovanie medaily znásobilo. Tento poľský františkán chcel svoju primičnú sv. omšu sláviť v Kostole sv. Andreja delle Fratte, kde sa Ratisbonne obrátil vďaka zjaveniu Panny Márie Zázračnej medaily. V r. 1917 založil Hnutie Nepoškvrnenej, vložil ho pod ochranu Panny Márie Zázračnej medaily, rozvinul vydávanie mariánskeho časopisu Rytier Nepoškvrnenej, ktorý zožal neslýchaný úspech. Keď v r. 1930 odchádzal do Japonska, zastavil sa v Kaplnke zjavenia na ulicu du Bac i v Lurdoch. Štedro rozširoval medaily. Hovorieval: **„To sú moje náboje.“**

V medaile je zhrnuté celé Evanjelium. Predstavuje plán Božej lásky s ľuďmi a jej posolstvo je stále aktuálne a zrozumiteľné pre všetkých.

Neustávajme so vzdávaním vďaky za tento nesmierne vzácny dar nebies a buďme tichými poslami Božej lásky, kráčajúc po stopách sv. Kataríny.

**Bez hriechu počatá Panna Mária, oroduj za nás, ktorí sa k Tebe utiekame**

(Preklad z franc. časopisu: La Lettre aux Associés de la Médaille Miraculeuse (Bulletin pre členov Združenia Zázračnej medaily), č. 129, september - október 2018 – sr. Antónia dkl